Verdoemende verslag oor Sol Plaatje voorgelêDr. Wynand Boshoff verteenwoordig die VF Plus in die Sol Plaatje- munisipale raad (Kimberley). Foto: Facebook ŉ Verslag oor finansiële wangedrag wat aan die raad van die Sol Plaatje-munisipaliteit voorgelê is, bevat verdoemende bevindings, veral rakende die finansiële hoof wat tans op voorkomende skorsing is. Die volledige verslag deur die Noord-Kaapse departement van samewerkende regering sal behandel word op ŉ spesiale vergadering van die munisipale raad, wat Kimberley en Ritchie bedien. Dr. Wynand Boshoff, VF Plus-raadslid in Sol Plaatje, sê die betalingstelsel van die munisipaliteit, veral vir buitengewone betalings, sowel as kommunikasie met inwoners is in die voorlegging gekritiseer. “Sekere kontrakte is uitgelig as geleenthede waarby onreëlmatighede voorgekom het.” Die geskorste finansiële hoof is in verskeie van die bevindings genoem. “Die komitee beveel aan dat dissiplinêr teen haar opgetree word, en in een geval ook ŉ kriminele klag [ingedien] word. Weens die munisipale bestuurder se status as rekenpligtige beampte moet alle optrede teen haar ook teen hom ingestel word; hy is in die finale instansie verantwoordbaar,” sê Boshoff. Kritiek is ook ingebring teen pogings om die twee senior amptenare se e-pos-rekenings te aktiveer terwyl hulle geskors was. Volgens Boshoff dui dit op “die weerloosheid van die munisipaliteit se inligtingstelsel”. Hy meen die Diamantstad het sy eie stukkie staatskaping blootgelê. “Teen dié agtergrond is dit onverstaanbaar dat Sol Plaatje slegs voorsiening maak dat die twee groot partye, die ANC en die DA, in stadsraadskomitees kan dien. Ander partye het wel sittingsreg, maar nie stemreg nie.” Hy sê dit gebeur soms dat die aangewese lede nie die spesialiteitskennis het wat van groot waarde kan wees nie. “Die VF Plus beywer hom dus vir die verandering van die stelsel sodat elke raadslid tot goeie regering kan bydra.”